
Maes Dysgu a Phrofiad Mathemateg a Rhifedd

Yr Hyn sy'n Bwysig mewn Mathemateg a Rhifedd
Defnyddir y system rifau i gynrychioli a chymharu'r perthnasau rhwng rhifau a symiau
Rhifau yw'r system o symbolau ar gyfer disgrifio a chymharu symiau. Dyma'r cysyniad haniaethol cyntaf y bydd dysgwyr yn dod ar ei draws ym mathemateg, gan osod y sylfeini ar gyfer rhesymu rhesymegol. Ym mathemateg, mae'r system rifo'n sail i resymu o ran algebra, ystadegau, tebygolrwydd a geometreg yn ogystal â chyfrifo ariannol a gwneud penderfyniadau. 
Mae gwybodaeth a gallu ym maes rhifau a symiau yn sylfaenol ar gyfer cyfrannu i'r byd, ac fel sylfaen ar gyfer astudio pellach a chyflogaeth. Mae rhuglder o ran cyfrifiannu yn hanfodol ar gyfer datrys problemau a gwneud cynnydd ym mhob maes dysgu a phrofiad.  Datblygir rhuglder drwy ddefnyddio'r pedwar gweithrediad rhifyddeg sylfaenol a datblygu dealltwriaeth o'r berthynas rhyngddynt. Mae hyn yn arwain at ddarllen mynegiannau rhifiadol fel pethau perthynol yn hytrach na chyfrifiannol, gan osod sylfeini ar gyfer defnyddio symbolau algebra yn llwyddiannus.



Dysgu 
[bookmark: _Hlk531705960]Egwyddorion Cynnydd 
Defnyddiwyd y galluoedd cyd-ddibynnol canlynol[footnoteRef:1] wrth ddatblygu'r disgrifiadau o'r dysgu ac maent yn dreiddiol i gynnydd yn ystod pob cam o ddysgu mathemategol.  [1:  Yn seiliedig ar waith Kilpatrick, Swafford a Findel (2001) ac wedi'i addasu ar gyfer cyd-destun Cymru gan Anne Watson, Athro Emeritws Mathemateg, Prifysgol Rhydychen, 2018
 
] 

Mae rhifedd yn golygu cymhwyso a chysylltu'r galluoedd hyn mewn ystod o gyd-destunau go iawn, ym mhob rhan o'r cwricwlwm.
Dealltwriaeth gysyniadol: Dylid datblygu, cysylltu a dwysáu syniadau a chysyniadau mathemategol wrth i ddysgwyr gael profiad o syniadau mathemategol cynyddol gymhleth. Mae dysgwyr yn dangos dealltwriaeth gysyniadol drwy allu egluro a mynegi cysyniadau, dod o hyd i enghreifftiau (neu wrthenghreifftiau) a thrwy allu cynrychioli cysyniad mewn gwahanol ffyrdd, gan lifo rhwng gwahanol gynrychioliadau gan gynnwys llafar, diriaethol, gweledol, digidol a haniaethol.
Cyfathrebu â symbolau: Dylai dysgwyr ddeall bod y symbolau y maent yn eu defnyddio yn gynrychioliadau haniaethol a dylent ddatblygu mwy o hyblygrwydd wrth gymhwyso a defnyddio amrywiaeth gynyddol o symbolau, gan ddeall confensiynau'r symbolau y maent yn eu defnyddio. 
Cymhwysedd strategol (ffurfio problemau mewn ffordd fathemategol er mwyn eu datrys): Dylai dysgwyr ddod yn gynyddol annibynnol wrth nodi a chymhwyso'r strwythurau a'r syniadau mathemategol sylfaenol o fewn problem, er mwyn gallu ei datrys. 
Rhesymu rhesymegol: Wrth i ddysgwyr brofi cysyniadau cynyddol gymhleth, dylent hefyd feithrin dealltwriaeth o'r cydberthnasau rhwng y cysyniadau hyn ac o fewn y cysyniadau hyn. Dylent gymhwyso dulliau rhesymu rhesymegol mewn perthynas â'r cydberthnasau hyn a gallu eu cyfiawnhau a'u profi. Dylai'r cyfiawnhad a'r dystiolaeth ddod yn gynyddol haniaethol, gan symud o esboniadau llafar, cynrychioliadau gweledol neu ddiriaethol i gynrychioliadau haniaethol yn cynnwys symbolau a chonfensiynau. 
Rhuglder: Wrth i ddysgwyr brofi, deall a chymhwyso cysyniadau a chydberthnasau cynyddol gymhleth, dylai eu rhuglder wrth gofio ffeithiau, cydberthnasau a thechnegau wella, sy'n golygu y dylai ffeithiau, cydberthnasau a thechnegau a ddysgwyd yn flaenorol fod wedi'u hymsefydlu'n gadarn, yn gofiadwy ac yn ddefnyddiadwy.


Cam cynnydd 1
Rwyf wedi archwilio a chael cael profiad o rifau mewn sawl cyd-destun a gallaf fynegi rhifau cyfan mewn geiriau, arwyddion a symbolau i gyfathrebu maint a threfn. 
Gallaf sylwi ar rifau, a'u darllen, mewn amgylcheddau dan do ac awyr agored sy'n gyforiog o rifau, gan gael profiad o rifau prifol, trefnol ac enwol.
Gallaf ddefnyddio fy mhrofiad o drefn cyfrif rhifau a gohebiaeth un-i-un er mwyn cyfrif setiau'n ddibynadwy. Gallaf gyfrif gwrthrychau y gallaf eu teimlo a phethau na allaf eu cyffwrdd yn uniongyrchol.
Gallaf sylwi ar rifau mewn ystod o gyfryngau, a'u darllen a'u hysgrifennu yn y cyfryngau hynny, drwy ddull aml-synhwyrol, o sero i ugain o leiaf, gan sicrhau eu bod wedi'u ffurfio a'u cyfeiriadu'n gywir.
Rwyf wedi cael profiad o drefn cyfrif rhifau mewn gwahanol ffyrdd, cyfrif ymlaen ac yn ôl, a chan ddechrau ar wahanol rifau. 
Rwyf wedi archwilio elfennu swm mewn gwahanol ffyrdd gan ddefnyddio cyfuniadau o wrthrychau / symiau a chan ddefnyddio'r iaith fathemategol  briodol, megis mwy, llai, mwyaf neu leiaf. 
Gallaf ddeall y gellir ymrannu rhif mewn gwahanol ffyrdd.
Rwyf wedi cael profiad o grwpio a chyfrannu gyda symiau / gwrthrychau a gallaf grwpio neu rannu i grwpiau cydradd o ran maint gyda symiau bychain.
Gallaf ddefnyddio fy synnwyr gweledol o rif i wneud amcangyfrifon a chymariaethau. Gallaf wirio amcangyfrifon drwy gyfrif neu fesur.
Rwyf wedi cael profiad o ddefnyddio arian mewn sefyllfaoedd chwarae a bywyd go iawn a gallaf ddeall bod angen imi gyfnewid arian am eitemau. Gallaf ddefnyddio iaith arian. 
Cam cynnydd 2
Gallaf ddarllen, ysgrifennu a dehongli rhifau, gan ddefnyddio ffigurau a geiriau hyd at o leiaf mil.
Gallaf drefnu a dilyniannu rhifau, yn odrifau ac yn eilrifau, mewn amgylchoedd dan do ac awyr agored sy'n gyforiog o rifau a gallaf gyfrif ymlaen ac yn ôl mewn camau unffurf o unrhyw faint.
Rwyf wedi cael profiad o rifau is na sero mewn cyd-destunau ymarferol gan gynnwys tymheredd.
Rwyf wedi archwilio elfennu rhifau mewn amrywiol ffyrdd a gall ddeall bod gwerth rhifau gael ei bennu gan safle'r digidau a ddefnyddir.
Rwyf wedi archwilio perthnasau adiol gan ddefnyddio ystod o gynrychioliadau. Gallaf ddefnyddio fy nealltwriaeth o berthnasau adiol i adio a thynnu rhifau cyfan gan ddefnyddio amrywiaeth o ddulliau ysgrifenedig a meddyliol.  Gallaf amcangyfrif a gwirio cywirdeb fy atebion gan ddefnyddio gweithredau gwrthdro pan fo hynny'n briodol.
Rwyf wedi arddangos dealltwriaeth a gallaf gofio tablau lluosi, gan gynnwys 2, 3, 4, 5 a 10, a defnyddio'r term lluosrifau.
Rwyf wedi archwilio perthnasau lluosol gan ddefnyddio ystod o gynrychioliadau (gan gynnwys rhannu/grwpio a’r aráe) a gallaf ddefnyddio fy nealltwriaeth o berthnasau lluosol i luosi a rhannu rhifau cyfan gan ddefnyddio amrywiaeth o ddulliau ysgrifenedig a meddyliol.
Rwyf wedi ymgymryd â thasgau ymarferol a phroblemau bywyd go iawn i amcangyfrif a thalgrynnu  i'r 10 neu'r 1900 agosaf.
Gallaf fyfyrio ar ba mor rhesymol yw atebion yng ngoleuni amcangyfrifon ac rwyf wedi gwirio cyfrifiadau gan ddefnyddio gweithred wrthdro.
Rwyf wedi arddangos dealltwriaeth fod ffracsiynau unedol yn cynrychioli rhannau cyfartal o'r cyfan a'u bod yn ffordd o gyfathrebu am symiau a pherthnasau. 
Rwyf wedi cael profiad o ffracsiynau mewn sefyllfaoedd ymarferol gan ddefnyddio ystod o gynrychioliadau.  
Rwyf wedi archwilio ffracsiynau cyfartal ac rwy'n deall perthnasau ffracsiynau cyfartal.
Rwyf wedi arddangos dealltwriaeth o bryd i gyfri, pryd i fesur a phryd i gyfrifo i gael symiau.
Gallaf esbonio bod arian a ffyrdd i gynilo a thalu yn dod ar ffurfiau gwahanol. Gallaf wneud trafodion ariannol call mewn senarios chwarae rôl gyfarwydd, gan gynnwys penderfyniadau a dewisiadau am wario a chynilo, a hynny ar sail gwybodaeth.
Cam cynnydd 3
Rwyd wedi defnyddio ystod o offer ymarferol i ddatblygu ac ategu fy nealltwriaeth o werth lle ar gyfer cyfanrifau posidiol a negyddol. Gallaf ddarllen, ysgrifennu a dehongli rhifau, gan ddefnyddio ffigurau a geiriau hyd at filiwn o leiaf.
Rwyf wedi ymestyn fy nealltwriaeth o'r system rifau, drwy ystod o weithgareddau gan ddefnyddio trinolion, digidol ac annigidol, i gynnwys degolion a symiau ffracsiynol ar linell rifau. Rwyd wedi arddangos fy nealltwriaeth y gall ffracsiwn gael ddefnyddio fel gweithredydd, neu i gynrychioli rhaniad. Gallaf ddefnyddio gwerth lle ar gyfer rhifau nad ydynt yn gyfanrifau.
Rwyf wedi arddangos fy nealltwriaeth bod ffracsiynau, gan gynnwys ffracsiynau pendrwm a rhifau cymysg, degolion a chanrannau'n ffyrdd gwahanol o gynrychioli symiau nad ydynt yn gyfanrifau.
Rwyf wedi archwilio patrymau rhifau, cysylltiadau a chyfrifiadau gyda thrinolion a thechnoleg ddigidol, a gallaf arddangos fy nealltwriaeth o ffeithiau a pherthnasau rhifau. Rwyf wedi defnyddio fy ngwybodaeth am ffeithiau a pherthnasau rhifau i ddatrys problemau mathemategol ac mewn cyd-destunau bywyd go iawn.
Rwyf wedi datblygu, defnyddio a thrafod dulliau effeithlon a chywir wrth weithredu'r pedwar math o rifyddeg mewn perthynas  chyfanrifau a degolion. Gallaf eu cyfuno, mewn cyd-destunau mathemategol a bywyd go iawn i ddatrys problemau.
Gallaf wirio cyfrifiadau a datganiadau am rifau drwy weithred wrthdro a dulliau amcangyfrif.
Rwyf wedi archwilio ystyr rhifau negyddol mewn cyd-destunau ystyrlon a dilys. Gallaf gadarnhau maint rhifau negyddol a chyfrifo gwahaniaethau rhwng cyfanrifau posidiol a negyddol, a sero, gan gynnwys croesi sero ar linell rifau. Gallaf wirio fy atebion.
Gallaf gofio tablau lluosi a'u hadrodd yn rhugl hyd at o leiaf 10 x 10 a gallaf arddangos fy nealltwriaeth drwy eu defnyddio'n briodol mewn cymwysiadau ac mewn rhifyddeg ysgrifenedig a meddyliol.
Rwyf wedi arddangos dealltwriaeth o dalgrynnu a gallaf ddatrys problemau sy'n gofyn am dalgrynnu i'r uned, y 10, y 100 a'r 1000 agosaf.
Rwyf wedi arddangos dealltwriaeth o gywerthedd ffracsiynau syml, degolion, canrannau a gallaf newid rhwng cynrychioliadau. Gallaf ddefnyddio fy ngwybodaeth o gywerthedd i gymharu maint ffracsiynau. Rwy'n deall y berthynas wrthdro rhwng yr enwadur ffracsiwn a'i werth.
Gallaf ddefnyddio fy ngwybodaeth o luosi, rhannu, ffracsiynau a chanrannau i gyfrifo cyfrannau rhif neu swm a rhannu rhif neu swm yn gyfradd benodol. Rwyf wedi datrys problemau mathemategol a phroblemau bywyd go iawn sy'n ymwneud â chymhareb  a chyfran ac rwyf wedi defnyddio fy ngwybodaeth am amcangyfrif a thalgrynnu i ragfynegi fy atebion, a'u gwirio.
Rwyf wedi arddangos dealltwriaeth o fathemateg ariannol drwy weithio gydag incwm a gwariant a gallaf gyfrifo elw a cholled. Rwyf wedi creu a gwerthuso cyllidebau ar gyfer gweithgareddau a digwyddiadau.
Cam cynnydd 4
Gallaf gymhwyso'r pedwar math o rifyddeg yn rhugl ac yn gywir, yn y drefn gywir, o ran cyfanrifau, degolion a ffracsiynau, gan ddefnyddio dulliau ysgrifenedig, meddyliol a digidol. Gallaf ddefnyddio fy synnwyr rhifau i ragfynegi fy atebion, a'u gwirio. 
Rwyf wedi arddangos dealltwriaeth o gywerthedd ffracsiynau, degolion a chanrannau a gallaf newid yn hawdd rhwng y gwahanol ffurfiau, gan ddefnyddio rhifyddeg ysgrifenedig a chyfrifiannell. Rwyf wedi defnyddio fy ngwybodaeth o ganrannau a chymhareb i ddatrys problemau sy'n ymwneud â llog syml, adlog, dibrisiad a chyfrifo biliau a chyllidebau, gan gynnwys, o bosib, treth sylfaenol ar nwyddau a gwasanaethau. 
Rwyf wedi deillio a chymhwyso rheolau indecsau, ac eithrio indecsau ffracsiynol, i gyfrifo gwerthoedd a datrys problemau. 
Rwyf wedi cyfnerthu fy ngwybodaeth o gilyddion wrth rannu ffracsiynau.
Gallaf ddefnyddio ffurf safonol i gynrychioli rhifau bach a mawr ac i wneud cyfrifiadau mewn cyd-destunau mathemategol a bywyd go iawn.
Gallaf ddatrys problemau sy'n gofyn am dalgrynnu neu ffigurau sylweddol ar amrywiol gamau o gyfrifo a rhoi'r ateb, gan ddefnyddio dulliau ysgrifenedig a digidol a gallaf ddehongli allbwn y gyfrifiannell.
Rwyf wedi arddangos dealltwriaeth o gymhareb a chyfran a gallaf ddatrys problemau rhifiadol sy'n ymwneud â chyfrannedd uniongyrchol, gan gynnwys mynegi un swm fel cyfran o un arall, newid cyfrannol a phroblemau o ran arian tramor a chyfraddau cyfnewid. Gallaf ddefnyddio fy ngwybodaeth i ragweld a gwirio fy atebion.
Gallaf gyfiawnhau dewisiadau'n seiliedig ar werth am arian, lles personol ac effaith fyd-eang.
Cam cynnydd 5
Gallaf adnabod y gwahaniaeth rhwng rhifau cymarebol ac anghymarebol a gweithredu pob gweithrediad rhifyddegol mewn perthynas â nhw.
Rwyf wedi archwilio'r berthynas rhwng pwerau, israddau ac indecsau ffracsiynol, a gallaf ddeillio a gweithredu'r ddeddf indecs ar gyfer grymoedd gwrthrychau i symleiddio a dadelfennu syrdiau.
Rwyf wedi arddangos rhuglder wrth symud rhwng cynrychioliadau o rifau, gan gynnwys trosi degolyn cylchol penodol i ffracsiwn. 
Rwyf wedi arddangos dealltwriaeth nad yw mesuriadau bob amser yn gywir a bod goddefiant a lwfans gwallau yn gymwys iddynt. Gallaf ddatrys problemau'n ymwneud ag Arffiniau Uchaf ac Isaf a chyfiawnhau'r canlyniad a gallaf ddefnyddio fy ngwybodaeth am oddefiant wrth ddewis faint o gywirdeb sydd ei angen i wneud cyfrifiadau bywyd go iawn. 
Gallaf ddatrys problemau sy'n ymwneud â rhesymu cyfrannol niferus a gwrthdro.
Gallaf ddefnyddio fy ngwybodaeth o'r Gyfradd Gywerth Flynyddol (AER) a'r Gyfradd Ganrannol Flynyddol (APR) i ddatblygu modelau i werthuso a chymharu cynnyrch ariannol.
Gallaf gyfrifo treth incwm a deall goblygiadau trethu.


Cynllunio ar gyfer dysgu
Yr hyn y mae angen i ddysgwyr ei wybod, allu gwneud, a chael profiad ohono:
Cam cynnydd 1
· Mae dysgwyr yn archwilio rhifau a symiau drwy brofiadau amlsynhwyrol dan do ac yn yr awyr agored. 
· Maent yn dysgu bod y system rifau, yn enwedig cyfanrifau, yn ein galluogi i gyfathrebu maint a swm. 
· Maent yn dysgu i gynrychioli a chyfathrebu â chyfanrifau. 
· Maent yn dechrau deall bod angen arian i dalu am bethau. 
· Maent yn defnyddio amrywiaeth o gynrychioliadau i archwilio rhifau megis gwrthrychau, cynrychioliadau gweledol a, lle bo hynny'n briodol, cynrychioliadau digidol.
Cam cynnydd 2
· Drwy ddysgu drwy brofiad, mae'r ddealltwriaeth o'r system rifau'n cael ei ehangu i gynnwys rhifau mawr, sero, rhifau negyddol a ffracsiynau. 
· Mae dysgwyr yn archwilio elfennau a chywerthedd rhif ac yn dysgu am werth lle.
· Maent yn dysgu am berthnasau mewn rhifau. 
· [bookmark: _GoBack]Maent yn deall y berthynas adiol ac fe'u cyflwynir i'r berthynas luosol, gan gynnwys defnyddio’r aráe.
· Maent yn defnyddio eu dealltwriaeth o gywerthedd a gwerth darnau arian ac arian papur i wneud trafodion priodol.
Cam cynnydd 3
· Drwy ystod eang o brofiadau, mae dysgwyr yn ymestyn eu dealltwriaeth ac yn defnyddio'r system rifau i gynnwys rhifau negyddol, degolion a ffracsiynau. 
· Maent yn datblygu eu dealltwriaeth o werth lle ymhellach. 
· Maent yn archwilio priodweddau rhifau gan gynnwys ffactorau, lluosogion, rhifau cysefin, a'r berthynas wrthdro rhwng ail isradd* a sgwariau. 
· Maent yn datblygu'n fwyfwy hyderus wrth ddefnyddio'r pedwar gweithrediad  rhifyddegol yn eu cyfrifiadau gyda chyfanrifau a degolion, a gallant gyfuno'r rhain gan ddefnyddio deddfau dosbarthol, cysylltiadol a chymudol lle bo hynny'n briodol.
· Maent yn creu a gwerthuso prosiectau menter sy'n gysylltiedig â'r hyn sydd o'u cwmpas a'u hamgylcheddau lleol.
Cam cynnydd 4
· Drwy ystod eang o brofiadau, daw dysgwyr yn fwyfwy rhugl yn eu defnydd o rifau o fewn cyfrifiadau i ddehongli datganiadau mathemategol a disgrifio symiau, gyda chyfrifianellau, a hebddynt.
· Maent yn datblygu ymhellach eu dealltwriaeth o gywerthedd, gan werthfawrogi bod sawl ffordd o gynrychioli unrhyw rif.  
· Maent yn defnyddio rhesymu cyfrannol i gymharu dau swm gan ddefnyddio meddwl lluosol, ac yna'n gweithredu hynny mewn sefyllfa newydd. 
· Maent yn dwysáu eu dealltwriaeth o ddefnyddio a chymharu rhifau mawr iawn a bach iawn. 
· Maent yn dewis a defnyddio dulliau meddylion, ysgrifenedig a digidol effeithlon i wneud cyfrifiadau. 
· Maent yn ehangu eu dealltwriaeth o gyllid i gyd-destunau personol, lleol a byd-eang.
Cam cynnydd 5
· Drwy ystod eang o brofiadau, daw dysgwyr yn fwyfwy rhugl yn eu defnydd o rifau i ddisgrifio, dehongli a chyfathrebu maint, graddfa a chymariaethau o fewn mathemateg, a thu hwnt. 
· Maent yn dod yn fwyfwy rhugl yn eu cyfrifiadau, gyda chyfrifianellau a hebddynt, ac maent yn dwysáu eu dealltwriaeth o ddefnyddio rhifau cymarebol ac anghymarebol.
· Maent yn dod yn ddefnyddwyr beirniadol mewn cyd-destunau ariannol ehangach.



Y cysylltiadau allweddol, y dibyniaethau a'r cyd-ddibyniaethau yn y maes dysgu a phrofiad hwn
Mae cysylltiadau sylweddol rhwng gwahanol feysydd mathemateg ac maent yn ddibynnol iawn ar ei gilydd, ac fel y gŵyr unrhyw athro mathemateg, caiff cysyniadau eu llunio dros amser, gan ddefnyddio gwybodaeth a dysgu blaenorol yn aml o fwy nag un maes mathemategol. Yr hyn sy'n bwysig, wrth gynllunio ar gyfer addysgu unrhyw bwnc penodol, yw nodi'r wybodaeth flaenorol sydd ei hangen ar y dysgwyr er mwyn gallu astudio a deall y pwnc newydd. 
Ni ellir addysgu algebra, geometreg nac ystadegau heb ddealltwriaeth flaenorol o rif a chyfeiriadau cyson at rifau, cyfrifiadau a'r system rhifau. Wrth i'r dysgwyr ddatblygu, byddant yn dysgu i ystyried mynegiadau rhifyddol fel mynegiadau perthynol yn hytrach na mynegiadau cyfrifiannol, gan osod y sylfeini ar gyfer defnyddio dulliau symboleiddio algebraidd yn llwyddiannus. Mae'r cysylltiadau rhwng rhifyddeg ac algebra yn datblygu adnoddau a sgiliau ar gyfer rhesymu haniaethol o ddysgu cynnar ymlaen.
Mae mesur yn agwedd ar feddwl geometregol sy'n gysylltiedig iawn â rhif a gall cryn dipyn o'r broses o feithrin dealltwriaeth o rif ddod i'r amlwg drwy ddulliau mesur cynyddol soffistigedig. Mae meddwl geometrig yn cynnwys rhesymu â chyfrannedd, sy'n gysylltiedig â datblygu mewn gwaith rhif; mae hefyd yn cynnwys trawsnewid siapiau sy'n ymwneud â defnyddio ffwythiannau a mapio mewn algebra. 
Caiff tebygolrwydd ei fynegi drwy rif mewn amrywiaeth o ffurfiau, drwy ddefnyddio canrannau, ffracsiynau a degolion ac mae angen deall gwahanol gynrychioliadau, a'r cysylltiadau rhyngddynt, er mwyn gallu mynegi tebygolrwydd yn effeithiol. Mae ystadegau yn ymwneud â thrin a chynrychioli data, sy'n cynnwys meddwl mewn ffordd rifyddol a geometrig. 

Y cysylltiadau allweddol, y dibyniaethau a’r cyd-ddibyniaethau gyda meysydd dysgu a phrofiad eraill
Y Celfyddydau Mynegiannol
· Graddfa, cyfrannedd a chymhareb
· Ffracsiynau mewn cerddoriaeth, rhythmau
· Caneuon a rhigymau
Y Dyniaethau
· Graddfa a chymhareb
· Cyllid
· Talgrynnu*
· Rhoi mewn trefn
Gwyddoniaeth a Thechnoleg
· Talgrynnu ac amcangyfrif
· Rheolau indecsau
· Darllen, ysgrifennu a chyfrifo mewn ffurf safonol
· Cyfrannedd uniongyrchol a gwrthdro
Ieithoedd, Llythrennedd a Chyfathrebu 
· Caneuon a rhigymau  
Iechyd a Lles
· Deall amcangyfrif a thalgrynnu
· Cymhwyso gan wneud penderfyniadau bywyd go iawn gan gynnwys rhai ariannol
· Ffracsiynau, canrannau a chyfraneddau ee. deiet cytbwys


















Mae algebra yn defnyddio systemau symbolau mewn ffordd bwerus i fynegi strwythurau cydberthnasau rhwng rhifau, symiau a pherthnasau 
Mae algebra yn astudio'r strwythurau a geir o gyfrifiannau a pherthnasau ac yn cynnig ffordd o gyffredinoli. Mae meddwl algebraidd yn symud o'r cyd-destun i'r strwythur a'r cydberthnasau. Mae'r dull gweithredu pwerus hwn yn cynnig ffordd o nodi nodweddion pwysig a chanfod a mynegi strwythurau mathemategol sefyllfaoedd gyda'r nod o ddatrys problemau. Mae algebra yn llinyn unedig sy'n berthnasol i bob rhan o fathemateg. 
Mae meddwl algebraidd yn hanfodol er mwyn rhesymu, modelu a datrys problemau mewn mathemateg ac mewn amrywiaeth eang o gyd-destunau go iawn, gan gynnwys technoleg a chyllid. Mae'r cysylltiadau rhwng rhifyddeg ac algebra yn meithrin sgiliau ar gyfer rhesymu haniaethol o ddysgu cynnar ymlaen.



Dysgu 
Egwyddorion Cynnydd 
Defnyddiwyd y galluoedd cyd-ddibynnol canlynol[footnoteRef:2] wrth ddatblygu'r disgrifiadau dysgu ac maent yn greiddiol i gynnydd yn ystod pob cam o ddysgu mathemategol.  [2: Yn seiliedig ar waith Kilpatrick, Swafford a Findel (2001) ac wedi'i addasu ar gyfer cyd-destun Cymru gan Anne Watson, Athro Emeritws mewn Mathemateg, Prifysgol Rhydychen, 2018] 

Mae rhifedd yn ymwneud â chymhwyso a chysylltu’r galluoedd hyn mewn amrywiaeth o gyd-destunau go iawn, ym mhob rhan o'r cwricwlwm.
Dealltwriaeth gysyniadol: Dylid datblygu, cysylltu a dwysáu syniadau a chysyniadau mathemategol wrth i ddysgwyr gael profiad o syniadau mathemategol cynyddol gymhleth. Mae dysgwyr yn dangos dealltwriaeth gysyniadol drwy allu egluro a mynegi cysyniadau, dod o hyd i enghreifftiau (neu wrthenghreifftiau) a thrwy allu cynrychioli cysyniad mewn gwahanol ffyrdd, gan lifo rhwng gwahanol gynrychioliadau gan gynnwys llafar, diriaethol, gweledol, digidol a haniaethol.
Cyfathrebu â symbolau: Dylai dysgwyr ddeall bod y symbolau y maent yn eu defnyddio yn gynrychioliadau haniaethol a dylent ddatblygu mwy o hyblygrwydd wrth gymhwyso a defnyddio amrywiaeth gynyddol o symbolau, gan ddeall confensiynau'r symbolau y maent yn eu defnyddio. 
Cymhwysedd strategol (ffurfio problemau mewn ffordd fathemategol er mwyn eu datrys): Dylai dysgwyr ddod yn gynyddol annibynnol wrth nodi a chymhwyso'r strwythurau a'r syniadau mathemategol sylfaenol o fewn problem, er mwyn gallu ei datrys. 
Rhesymu rhesymegol: Wrth i ddysgwyr brofi cysyniadau cynyddol gymhleth, dylent hefyd feithrin dealltwriaeth o'r cydberthnasau rhwng y cysyniadau hyn ac o fewn y cysyniadau hyn. Dylent gymhwyso dulliau rhesymu rhesymegol mewn perthynas â'r cydberthnasau hyn a gallu eu cyfiawnhau a'u profi. Dylai'r cyfiawnhad a'r dystiolaeth ddod yn gynyddol haniaethol, gan symud o esboniadau llafar, cynrychioliadau gweledol neu ddiriaethol i gynrychioliadau haniaethol yn cynnwys symbolau a chonfensiynau. 
Rhuglder: Wrth i ddysgwyr brofi, deall a chymhwyso cysyniadau a chydberthnasau cynyddol gymhleth, dylai eu rhuglder wrth gofio ffeithiau, cydberthnasau a thechnegau wella, sy'n golygu y dylai ffeithiau, cydberthnasau a thechnegau a ddysgwyd yn flaenorol fod wedi'u hymsefydlu'n gadarn, yn gofiadwy ac yn ddefnyddiadwy.



Cam cynnydd 1 
Rwyf wedi archwilio patrymau drwy amrywiaeth o weithgareddau ymarferol a chan ddefnyddio amrywiaeth o adnoddau diriaethol. Gallaf adnabod, copïo a chyffredinoli patrymau a dilyniannau o'm cwmpas.
Rwyf wedi dangos dealltwriaeth o gysyniadau cydraddoldeb ac anghydraddoldeb wrth ddefnyddio gwrthrychau. 
Gallaf drafod sut y mae setiau o wrthrychau yn newid pan gaiff gwrthrychau eu hychwanegu a'u tynnu oddi wrthynt. 
Cam cynnydd 2 
Rwyf wedi archwilio patrymau rhifau, siapiau a phatrwm gan ddefnyddio deunyddiau diriaethol, deunyddiau papur a deunyddiau digidol. Gallaf adnabod, copïo a chynhyrchu dilyniannau o rifau a phatrymau gweledol. 
Rwyf wedi dangos dealltwriaeth o gysyniadau hafaledd ac anhafaledd o fewn hafaliad rhif. Rwy'n defnyddio'r hafalnod i nodi bod gan ddwy ochr brawddeg rhif yr un gwerth ac rwy'n defnyddio anhafalnodau wrth gymharu maint rhifau, setiau neu wrthrychau. 
Rwyf wedi archwilio cymuded mewn perthynas ag adio a thynnu a gallaf nodi pan fydd dau fynegiad rhifyddol gwahanol am yr un sefyllfa ond wedi'u hysgrifennu mewn gwahanol ffyrdd.
Cam cynnydd 3 
Gallaf nodi hafaleddau, anhafaleddau a chywerthedd mynegiadau, a hefyd achosion lle y gellir defnyddio cymuded, dosbarthed a chysylltedd i ddatgan mynegiad syml mewn ffordd wahanol.
Rwyf wedi archwilio patrymau rhifau, siapiau a phatrymau gan ddefnyddio deunyddiau papur a thechnolegau digidol. Gallaf ddehongli, egluro a chyffredinoli dilyniannau rhifyddol a phatrymau gofodol a gallaf ddisgrifio a defnyddio rheolau sy'n cynhyrchu dilyniannau a phatrymau mewn geiriau. 
Gallaf greu hafaliadau i fodelu problemau gan ddefnyddio symbolau neu eiriau i gynrychioli gwerthoedd anhysbys. Gallaf ddefnyddio gweithrediadau gwrthdro, yn fy mhen, ar bapur gan ddefnyddio sgiliau llawdriniol a chyda thechnolegau digidol er mwyn dod o hyd i werthoedd anhysbys mewn hafaliadau syml a gallaf wirio fy atebion. 
Rwyf wedi archwilio'r cysyniad o ffwythiant gan ddefnyddio papur a phen, a pheiriannau ffwythiant digidol. 
Rwyf wedi dangos dealltwriaeth o'r syniad o fewnbwn, cymhwyso rheol (gan gynnwys gwrthdro), ac allbwn gan ddefnyddio peiriant ffwythiant neu ddulliau priodol eraill. 
Cam cynnydd 4 
Rwyf wedi dangos dealltwriaeth o'r cysyniad o newidyn ac rwyf wedi defnyddio llythrennau i gynrychioli newidynnau wrth ffurfio mynegiadau algebraidd llinol. Gallaf drin mynegiadau algebraidd yn rhwydd drwy symleiddio, ehangu, ffactorio drwy echdynnu ffactor cyffredin, amnewid gwerthoedd a newid testun fformiwla pan fydd y testun yn ymddangos mewn un term. 
Gallaf wahaniaethu rhwng mynegiadau a hafaliadau ac anhafaleddau algebraidd. Rwyf wedi defnyddio amrywiaeth o ddulliau, gan gynnwys treialu a gwella lle y bo'n briodol, er mwyn datrys hafaliadau ac anhafaleddau unradd a all gynnwys cromfachau ac anhysbysion ar un ochr neu ar y ddwy ochr. Gallaf wirio fy atebion drwy ddefnyddio dulliau amnewid. 
Rwyf wedi defnyddio hafaliadau ac anhafaleddau unradd i gynrychioli a modelu sefyllfaoedd go iawn ac i ddatrys problemau. Gallaf ddehongli fy atebion a gwirio eu bod yn gwneud synnwyr yn y cyd-destun. 
Gallaf nodi dilyniannau llinol a gallaf eu cyffredinoli gan ddefnyddio algebra. Gallaf ddod o hyd i'r nfed term, ei ddisgrifio a'i ddefnyddio. Gallaf ddisgrifio a defnyddio'r rheol term i derm ar gyfer dilyniannau iterus syml. Gallaf gymhwyso fy ngwybodaeth am ddilyniannau i ddatrys problemau go iawn a phroblemau mathemategol. 
Gallaf nodi, lluniadu, braslunio a dehongli graffiau llinol ac ymchwilio i graffiau gan ddefnyddio technolegau ysgrifenedig a digidol. Gallaf ddangos dealltwriaeth o bob un o’r termau yn yr hafaliad ar gyfer llinell syth. Gallaf archwilio effaith newid y cysonyn neu'r cyfernod ar y llinell. 
Cam cynnydd 5 
Gallaf drin mynegiadau algebraidd yn rhwydd drwy ehangu cromfachau dwbl, ffactorio mynegiadau cwadratig a newid testun fformiwla pan fydd y testun yn ymddangos mewn mwy nag un term. Gallaf symleiddio a thrin ffracsiynau algebraidd.
Gallaf ddatrys amrywiaeth o hafaliadau llinol ac uwch-hafaliadau ac anhafaleddau, yn cynnwys hafaliadau cydamserol, cwadratig a thrigonometrig, gan ddefnyddio dulliau rhifyddol, graffigol ac algebraidd lle y bo'n briodol, a gallaf ddehongli ystyr yr ateb, neu'r atebion, gan eu gwirio er mwyn sicrhau eu bod yn rhesymol.
Rwyf wedi defnyddio hafaliadau ac anhafaleddau, a graffiau perthnasol, i fodelu a datrys problemau mewn cyd-destunau go iawn a chyd-destunau mathemategol, gan gynnwys y rheini sy'n disgrifio cyfrannedd a mynegrifau, a gallaf ddefnyddio fy ngwybodaeth am y byd go iawn a'm synnwyr am rifau i ragfynegi a gwirio fy nehongliadau ohonynt. 
Gallaf adnabod a chyffredinoli dilyniannau aflinol syml gan ddefnyddio algebra. 
Gallaf ddeall y cysyniad o hunaniaeth a gallaf drosi datganiadau yn disgrifio cydberthnasau mathemategol yn fodelau algebraidd gan ddefnyddio mynegiadau a hafaliadau.
Rwyf wedi ymchwilio i amrywiaeth o graffiau aflinol (gan gynnwys cwadratig, ciwbig a chilyddion) gan ddefnyddio technolegau ysgrifenedig a digidol. Gallaf ddangos dealltwriaeth o effaith y cyfernodau, y mynegeion a'r cysonion ar siâp y graff. Gallaf bennu graddiant ar bwynt a'r arwynebedd o dan graff a deall beth y maent yn ei gynrychioli. Gallaf ddefnyddio graffiau i ddatrys problemau. 



Cynllunio ar gyfer dysgu 
Beth y mae angen i ddysgwyr ei brofi, ei wybod, neu allu ei wneud: 
Cam cynnydd 1 
· Mae dysgwyr yn archwilio, copïo, ailadrodd a llunio amrywiaeth o batrymau a dilyniannau syml gan ddefnyddio dull amlsynhwyraidd. 
· Maent yn dechrau rhagfynegi beth fydd yn dod nesaf, drwy rannu straeon, lluniau a rhigymau ag elfen o batrwm. 
· Drwy brofiad gweithredol, mae dysgwyr yn dangos dealltwriaeth o hafaledd ac anhafaledd, a sut y gellir eu gwarchod pan gaiff rhifau eu newid, gan ddefnyddio iaith cymharu a hafaledd. 
Cam cynnydd 2 
· Drwy ddysgu drwy brofiad, gellir mynegi a defnyddio cyfreithiau a rheolau cyffredinol rhifyddeg. 
· Mae dysgwyr yn dechrau defnyddio arwyddion hafal ac anhafaledd yng nghyd-destun dod o hyd i anhysbysion. 
· Maent yn archwilio ac yn disgrifio dilyniannau o rifau cyfan â gwahaniaeth cyffredin rhwng y termau. 
· Maent yn dod o hyd i dermau coll ac yn parhau â dilyniannau. 
· Maent yn deall bod arwydd hafal Robert Recorde yn cael ei osod rhwng dau fynegiad neu fwy sydd â'r un gwerth. 
· Maent yn nodi cymuded adio a lluosi gan ddefnyddio gwrthrychau, diagramau a rhifau.
· Gallant resymu mewn ffordd resymegol gan ddefnyddio hafaledd a chyfreithiau rhifyddeg. 
Cam cynnydd 3 
· Drwy amrywiaeth eang o brofiadau, mae dysgwyr yn disgrifio perthnasau lle mae'r rhain yn dibynnu ar hafaledd, cywerthedd a'r cyfreithiau cymudol, cysylltiol a dosbarthol. 
· Maent yn disgrifio patrymau gweledol a dilyniannau rhifyddol mewn geiriau, gan gynnwys llunio rheolau. 
· Maent yn modelu sefyllfaoedd sy'n cynnwys problemau syml gan ddefnyddio geiriau a symbolau er mwyn creu hafaliadau y gallant eu defnyddio i ddod o hyd i werth anhysbys. 
· Maent yn deall y gall ffwythiant drawsnewid set o rifau i set newydd o rifau yn unol â rheol. 
· Maent yn symud rhwng cynrychioliadau diriaethol i gynrychioliadau haniaethol drwy gydol eu gwaith mathemategol. 
Cam cynnydd 4 
· Drwy amrywiaeth eang o brofiadau, mae dysgwyr yn gwerthfawrogi pŵer mathemateg i fynegi cydberthnasau mewn ffordd gryno ac mewn ffurfiau a gaiff eu deall yn gyffredinol. 
· Maent yn mynegi cyfreithiau rhifyddeg gan ddefnyddio nodiant algebraidd, gan feithrin eu dealltwriaeth gysyniadol o newidyn. 
· Maent yn archwilio, llunio, nodi a chynrychioli patrymau llinol mewn amrywiaeth o gyd-destunau. 
· Maent yn modelu sefyllfaoedd go iawn gan ddefnyddio hafaliadau ac anhafaleddau i ddatrys problemau, gan ystyried cywirdeb eu hatebion. 
· Maent yn archwilio hafaliadau ar ffurf graffiau gan ddefnyddio technolegau digidol. 
· Maent yn archwilio dilyniannau rhifyddol a ffisegol gan ddefnyddio pen a phapur a thrwy ddulliau digidol. 
· Maent yn ymchwilio i graffiau mewn sefyllfaoedd realistig sy'n cynnwys cyfraddau newid. 
Cam cynnydd 5 
· Drwy amrywiaeth eang o brofiadau, mae dysgwyr yn creu cynrychioliadau lluosog o gysyniad mathemategol. 
· Maent yn archwilio'r cysylltiadau rhwng hafaliadau a mynegiadau â chynrychioliadau geometrig, rhifyddol a graffigol ac yn deall eu cywerthedd. 
· Maent yn archwilio, llunio a nodi patrymau aflinol ac yn eu mynegi ar ffurf algebraidd. 
· Maent yn archwilio'r cysylltiadau rhwng nodweddion patrymau geometrig â chydrannau algebraidd eu mynegiadau cyffredinol, y gallant eu hegluro a'u cyfiawnhau, gan felly sefydlu'r patrymau meddwl sydd eu hangen ar gyfer tystiolaeth fathemategol. 
· Maent yn meithrin ac yn cymhwyso eu gwybodaeth am amrywiaeth o ddulliau megis ffactorio, symleiddio a ffwythiannau gwrthdro er mwyn newid testun hafaliadau sy'n cynnwys dau newidyn neu fwy. 
· Maent yn modelu sefyllfaoedd go iawn gan nodi'r newidynnau a llunio polynomialau. 


Y cysylltiadau allweddol, y dibyniaethau a'r cyd-ddibyniaethau yn y maes dysgu a phrofiad hwn
Mae cysylltiadau sylweddol rhwng gwahanol feysydd mathemateg ac maent yn ddibynnol iawn ar ei gilydd, ac fel y gŵyr unrhyw athro mathemateg, caiff cysyniadau eu llunio dros amser, gan ddefnyddio gwybodaeth a dysgu blaenorol yn aml o fwy nag un maes mathemategol. Yr hyn sy'n bwysig, wrth gynllunio ar gyfer addysgu unrhyw bwnc penodol, yw nodi'r wybodaeth flaenorol sydd ei hangen ar y dysgwyr er mwyn gallu astudio a deall y pwnc newydd. 
Ni ellir addysgu algebra, geometreg nac ystadegau heb ddealltwriaeth flaenorol o rif a chyfeiriadau cyson at rifau, cyfrifiadau a'r system rhifau. Wrth i'r dysgwyr ddatblygu, byddant yn dysgu i ystyried mynegiadau rhifyddol fel mynegiadau perthynol yn hytrach na mynegiadau cyfrifiannol, gan osod y sylfeini ar gyfer defnyddio dulliau symboleiddio algebraidd yn llwyddiannus. Mae'r cysylltiadau rhwng rhifyddeg ac algebra yn datblygu adnoddau a sgiliau ar gyfer rhesymu haniaethol o ddysgu cynnar ymlaen.
Mae mesur yn agwedd ar feddwl geometregol sy'n gysylltiedig iawn â rhif a gall cryn dipyn o'r broses o feithrin dealltwriaeth o rif ddod i'r amlwg drwy ddulliau mesur cynyddol soffistigedig. Mae meddwl geometrig yn cynnwys rhesymu â chyfrannedd, sy'n gysylltiedig â datblygu mewn gwaith rhif; mae hefyd yn cynnwys trawsnewid siapiau sy'n ymwneud â defnyddio ffwythiannau a mapio mewn algebra. 
Caiff tebygolrwydd ei fynegi drwy rif mewn amrywiaeth o ffurfiau, drwy ddefnyddio canrannau, ffracsiynau a degolion ac mae angen deall gwahanol gynrychioliadau, a'r cysylltiadau rhyngddynt, er mwyn gallu mynegi tebygolrwydd yn effeithiol. Mae ystadegau yn ymwneud â thrin a chynrychioli data, sy'n cynnwys meddwl mewn ffordd rifyddol a geometrig. 
Y cysylltiadau allweddol, y dibyniaethau a'r cyd-ddibyniaethau â meysydd dysgu a phrofiad eraill 
Y celfyddydau mynegiannol 
· Dilyniannau a phatrymau 
Gwyddoniaeth a Thechnoleg
· Cysyniad y newidyn 
· Hafaliadau a fformiwlâu 
· Cyfrannedd union a gwrthdro 
· Patrymau a graffiau



Mae geometreg yn canolbwyntio ar gydberthnasau gofodol sy'n ymwneud â phriodweddau siâp, gofod a safle; mae mesur yn canolbwyntio ar feintioli ffenomena yn y byd ffisegol. 
Mae geometreg yn ymwneud â chwarae â siapiau a strwythurau, eu trin, eu cymharu, eu henwi a'u dosbarthu. Mae astudio geometreg yn annog dysgwyr i ddatblygu a defnyddio dulliau dyfalu, rhesymu diddwythol a thystiolaeth. Mae mesur yn golygu y gellir meintioli graddau nodweddion gofodol a haniaethol, gan ddefnyddio amrywiaeth o unedau safonol ac ansafonol a gall ategu'r broses o ddatblygu dulliau rhesymu rhifyddol. 
Mae rhesymu ynghylch meintiau a phriodweddau siapiau a'r gofod o'u hamgylch yn golygu y gellir gwneud synnwyr o'r byd ffisegol a byd siapiau mathemategol. Gellir cymhwyso geometreg a mesur mewn sawl maes, gan gynnwys celf, adeiladu, gwyddoniaeth a thechnoleg, peirianneg a seryddiaeth. 



Dysgu 
Egwyddorion Cynnydd 
Defnyddiwyd y galluoedd cyd-ddibynnol canlynol[footnoteRef:3] wrth ddatblygu'r disgrifiadau dysgu ac maent yn greiddiol i gynnydd yn ystod pob cam o ddysgu mathemategol. [3: Yn seiliedig ar waith Kilpatrick, Swafford a Findel (2001) ac wedi'i addasu ar gyfer cyd-destun Cymru gan Anne Watson, Athro Emeritws mewn Mathemateg, Prifysgol Rhydychen, 2018] 

Mae rhifedd yn ymwneud â chymhwyso a chysylltu’r galluoedd hyn mewn amrywiaeth o gyd-destunau go iawn, ym mhob rhan o'r cwricwlwm.
Dealltwriaeth gysyniadol: Dylid datblygu, cysylltu a dwysáu syniadau a chysyniadau mathemategol wrth i ddysgwyr gael profiad o syniadau mathemategol cynyddol gymhleth. Mae dysgwyr yn dangos dealltwriaeth gysyniadol drwy allu egluro a mynegi cysyniadau, dod o hyd i enghreifftiau (neu wrth-enghreifftiau) a thrwy allu cynrychioli cysyniad mewn gwahanol ffyrdd, gan lifo rhwng gwahanol gynrychioliadau gan gynnwys llafar, diriaethol, gweledol, digidol a haniaethol.
Cyfathrebu â symbolau: Dylai dysgwyr ddeall bod y symbolau y maent yn eu defnyddio yn gynrychioliadau haniaethol a dylent ddatblygu mwy o hyblygrwydd wrth gymhwyso a defnyddio amrywiaeth gynyddol o symbolau, gan ddeall confensiynau'r symbolau y maent yn eu defnyddio.
Cymhwysedd strategol (ffurfio problemau mewn ffordd fathemategol er mwyn eu datrys): Dylai dysgwyr ddod yn gynyddol annibynnol wrth nodi a chymhwyso'r strwythurau a'r syniadau mathemategol sylfaenol o fewn problem, er mwyn gallu ei datrys.
Rhesymu rhesymegol: Wrth i ddysgwyr brofi cysyniadau cynyddol gymhleth, dylent hefyd feithrin dealltwriaeth o'r cydberthnasau rhwng y cysyniadau hyn ac o fewn y cysyniadau hyn. Dylent gymhwyso dulliau rhesymu rhesymegol mewn perthynas â'r cydberthnasau hyn a gallu eu cyfiawnhau a'u profi. Dylai'r cyfiawnhad a'r dystiolaeth ddod yn gynyddol haniaethol, gan symud o esboniadau llafar, cynrychioliadau gweledol neu ddiriaethol i gynrychioliadau haniaethol yn cynnwys symbolau a chonfensiynau.
Rhuglder: Wrth i ddysgwyr brofi, deall a chymhwyso cysyniadau a chydberthnasau cynyddol gymhleth, dylai eu rhuglder wrth gofio ffeithiau, cydberthnasau a thechnegau wella, sy'n golygu y dylai ffeithiau, cydberthnasau a thechnegau a ddysgwyd yn flaenorol fod wedi'u hymsefydlu'n gadarn, yn gofiadwy ac yn ddefnyddiadwy.



Cam cynnydd 1 
Gallaf ddeall a chymhwyso iaith amser mewn perthynas â'm bywyd beunyddiol ac mewn perthynas â digwyddiadau sy'n digwydd o'm cwmpas, gan gynnwys canu/llafarganu diwrnodau'r wythnos, y misoedd a thymhorau'r flwyddyn mewn cyd-destunau ystyrlon. 
Rwyf wedi defnyddio amrywiaeth o wrthrychau i fesur hydoedd, masau a chynwyseddau a gallaf ddeall yr angen i ailadrodd yr un gwrthrych (uned) heb unrhyw fylchau wrth fesur. 
Gallaf amcangyfrif a chymharu â mesurau. Gallaf ddefnyddio iaith ac unedau ansafonol i drafod fy ymdeimlad o faint. 
Rwyf wedi archwilio siapiau drwy chwarae ymchwiliol, a gallaf gategoreiddio a didoli siapiau gan ddefnyddio priodweddau. Gallaf ddefnyddio iaith siapiau i ddisgrifio gwrthrychau. 
Rwyf wedi archwilio symudiadau a chyfeiriadau mewn modd ffisegol a chan ddefnyddio technoleg ddigidol a gallaf ddefnyddio iaith fathemategol i ddisgrifio safle. 
Cam cynnydd 2 
Gallaf ddweud yr amser ar gloc analog (mewn cyfnodau o 15 munud o leiaf) a gallaf gysylltu hyn â'r amser ar ffurf ddigidol. Rwyf wedi archwilio ac wedi defnyddio gwahanol ffyrdd o ddangos treigl amser, gan gynnwys calendrau, llinellau amser, amserlenni syml a rhestrau digwyddiadau. 
Rwyf wedi amcangyfrif ac wedi mesur hyd, cyfaint, cynhwysedd, màs, tymheredd ac amser mewn sefyllfaoedd ymarferol, gan ddefnyddio unedau ansafonol a dyfeisiau mesur ac o wahanol fannau cychwyn. 
Gallaf gymhwyso unedau safonol mewn sefyllfaoedd ymarferol i fesur hyd, cyfaint, cynhwysedd, màs, tymheredd ac amser yn gywir. 
Rwyf wedi archwilio ac wedi enwi siapiau 2-D a 3-D mewn amrywiaeth o gyd-destunau. Gallaf ddidoli a chategoreiddio siapiau 2-D rheolaidd ac afreolaidd mewn gwahanol ffyrdd yn ôl eu priodweddau. Rwy'n braslunio siapiau 2-D ac yn gwneud modelau o wrthrychau 3-D. 
Gallaf nodi cymesuredd adlewyrchol mewn amrywiaeth o gyd-destunau a gallaf nodi cymesuredd mewn siapiau 2-D. 
Rwyf wedi archwilio'r cysyniad o gylchdroi ar ffurf ffisegol a chan ddefnyddio technoleg ddigidol a gallaf ddefnyddio ffracsiynau syml mewn perthynas â chylchdro cyflawn i ddisgrifio troeon. 
Rwyf wedi disgrifio ac wedi meintioli safle gwrthrychau mewn perthynas â gwrthrychau eraill drwy brofiadau dysgu gweithredol, gan ddefnyddio iaith briodol, gan gynnwys chwith a dde. 
Gallaf ddilyn a llunio cyfarwyddiadau sy'n ymwneud â symudiad gan ddefnyddio amrywiaeth o ddulliau ac adnoddau (yn cynnwys technolegau digidol) er mwyn dangos fy nealltwriaeth. 
Cam cynnydd 3 
Gallaf ddarllen clociau analog a digidol yn gywir a gallaf wneud cyfrifiadau sy'n gysylltiedig â threigl amser. Rwyf wedi defnyddio amserlenni a rhestrau digwyddiadau i wneud cyfrifiadau sy'n gysylltiedig ag amser. 
Rwyf wedi amcangyfrif ac wedi mesur hyd, cynhwysedd, màs, tymheredd ac amser gan ddefnyddio unedau safonol. 
Gallaf drosi rhwng unedau metrig mewn cyd-destunau datrys problemau mathemategol a go iawn, a gallaf wirio fy atebion er mwyn sicrhau eu bod yn gwneud synnwyr. 
Rwyf wedi archwilio priodweddau siapiau 2-D gan ddefnyddio adnoddau diriaethol, adnoddau papur ac adnoddau digidol a gallaf ddefnyddio iaith fathemategol i ddisgrifio a chymharu'r priodweddau, gan gynnwys nifer yr ochrau a chymesuredd siapiau penodedig, ac i'w dosbarthu'n briodol. Gallaf enwi gwahanol fathau o drionglau. 
Rwyf wedi archwilio fertigau, ymylon a wynebau siapiau 3-D a gallaf ddefnyddio'r nodweddion hyn i ddisgrifio siâp 3-D. Rwyf wedi archwilio'r gydberthynas rhwng siâp 3-D a rhwydi 2-D gan ddefnyddio adnoddau diriaethol, adnoddau papur ac adnoddau digidol, a gallaf nodi rhwydi siapiau 3-D cyffredin. 
Rwyf wedi defnyddio amrywiaeth o weithgareddau ymarferol i archwilio perimedr ac arwynebedd siapiau. Rwyf wedi deillio fformiwla ar gyfer arwynebedd petryalau a thrionglau ongl sgwâr ac wedi ei chymhwyso mewn cyd-destunau datrys problemau mathemategol a go iawn, gan ddefnyddio dulliau amcangyfrif i ragfynegi a gwirio fy atebion. 
Gallaf ddangos fy mod yn deall onglau fel ffordd o fesur cylchdro a gallaf nodi, enwi a disgrifio mathau o onglau. 
Rwyf wedi meithrin dealltwriaeth o pam bod angen cyfesurynnau arnom a gallaf ddefnyddio cyfesurynnau i leoli a phlotio pwyntiau ym mhedrant cyntaf y plân Cartesaidd. Gallaf ddefnyddio fy ngwybodaeth am gyfesurynnau i ddatrys problemau sy'n ymwneud â siâp, hyd, ongl a safle mewn cyd-destunau mathemategol a chyd-destunau go iawn. 
Cam cynnydd 4 
Gallaf gynrychioli a defnyddio mesurau cyfansawdd gan ddefnyddio unedau safonol, gan ddangos dealltwriaeth o'r gydberthynas rhwng fformiwla sy'n cynrychioli mesuriad a'r unedau a ddefnyddiwyd. 
Gallaf greu a defnyddio graffiau trosi er mwyn datrys problemau wedi'u pennu o fewn cyd-destunau lleol a byd-eang. 
Rwyf wedi archwilio cymesuredd a phriodweddau eraill siapiau 2-D a 3-D rheolaidd ac afreolaidd. Gallaf lunio cynrychioliadau 2-D o siapiau 3-D, er mwyn ymchwilio ymhellach i'w priodweddau.  Rwy'n dosbarthu siapiau 2-D a 3-D yn ôl eu priodweddau mathemategol. 
Rwyf wedi archwilio'r pedwar trawsffurfiad o ran siapiau 2-D gan ddefnyddio amrywiaeth o ddulliau gweithredu, gan gynnwys technoleg ddigidol. Gallaf ddefnyddio fy nealltwriaeth i ragfynegi a disgrifio sut y bydd siapiau yn newid o dan drawsffurfiad penodol. 
Rwy'n defnyddio cyfesurynnau i blotio pwyntiau yn y pedwar pedrant ac yn diddwytho lleoliad pwyntiau ychwanegol.
Gallaf ddefnyddio onglydd i fesur a llunio onglau. Rwyf wedi modelu ac wedi datrys problemau sy'n cynnwys cyfeiriadau. Gallaf ddefnyddio dulliau rhesymu i gyfrifo maint onglau mewn trionglau a phedrochrau. Rwyf wedi archwilio onglau a luniwyd gan linellau paralel ac ardrawslin a gallaf ddefnyddio fy nealltwriaeth i gyfrifo onglau yn y cyd-destunau hyn. 
Rwyf wedi cyfrifo arwynebeddau neu arwynebeddau wyneb siapiau 2-D a 3-D syml a chyfansawdd, gan gynnwys cylchoedd, gan ddangos dealltwriaeth o n fel cymhareb cylchedd cylch i'w ddiamedr. Rwyf wedi deillio'r fformiwlâu ar gyfer cyfaint siapiau 3-D syml a gallaf gyfrifo cyfeintiau siapiau 3-D er mwyn datrys problemau. 
Rwyf wedi dangos dealltwriaeth o'r gydberthynas rhwng trionglau ongl sgwâr a sgwariau yng nghyd-destun theorem Pythagoras ac rwyf wedi defnyddio theorem Pythagoras i ddatrys problemau mewn cyd-destunau mathemategol a chyd-destunau go iawn.
Cam cynnydd 5 
Gallaf egluro pam bod dau siâp neu fwy yn gyflun, yn gyfath, neu ddim un o'r ddau. Rwyf wedi defnyddio fy ngwybodaeth am gyfathiant a chyflunedd i ddatrys problemau sy'n ymwneud ag onglau a hydoedd wedi'u gosod mewn cyd-destunau mathemategol a chyd-destunau go iawn.
Gallaf gyfrifo perimedr, arwynebedd neu arwynebedd wyneb a chyfaint siapiau 2-D a 3-D cyfansawdd a gallaf ail-drefnu fformiwlâu er mwyn dod o hyd i hydoedd coll. Rwyf wedi dangos dealltwriaeth o effaith graddfa wrth gymharu mesuriadau a siapiau, ym mhob un o'r tri dimensiwn ac rwyf wedi defnyddio fy ngwybodaeth am raddfa a chymarebau i gyfrifo hydoedd ac arwynebeddau ffracsiynau o siapiau, gan gynnwys arcau a segmentau o gylchoedd. 
Rwyf wedi lleoli ac wedi disgrifio locws pwyntiau a ddiffiniwyd gan amrywiaeth o wahanol feini prawf, gan ddefnyddio technolegau digidol a thechnolegau nad ydynt yn ddigidol. 
Rwyf wedi dangos dealltwriaeth o gymarebau trigonometrig mewn trionglau ongl sgwâr ac rwyf wedi defnyddio fy ngwybodaeth am y cymarebau trigonometrig i ddatrys problemau, wedi'u gosod mewn cyd-destunau mathemategol a chyd-destunau go iawn, gan gynnwys hydoedd, onglau ac arwynebedd unrhyw driongl. 
Rwyf wedi defnyddio dulliau rhesymu a dadleuon rhesymegol a'm gwybodaeth am bolygonau, llinellau croestoriadol, onglau a'r theoremau cylch i ddatrys problemau, diddwytho a chyfrifo onglau a hydoedd mewn diagramau sy'n cynnwys cyfuniadau o'r elfennau hyn. 



Cynllunio ar gyfer dysgu 
Beth y mae angen i ddysgwyr ei brofi, ei wybod, neu allu ei wneud: 
Cam cynnydd 1 
· Drwy archwilio sefyllfaoedd, o fewn eu bywydau beunyddiol, mae dysgwyr yn meithrin dealltwriaeth o ddulliau mesur gan ddefnyddio unedau ansafonol â chywirdeb cynyddol. 
· Drwy chwarae a darganfod, maent yn categoreiddio ac yn adnabod siapiau. 
· Maent yn defnyddio iaith cyfeiriad, lleoliad a safle. 
Cam cynnydd 2 
· Drwy ddysgu drwy brofiad a datrys problemau o fewn cyd-destunau go iawn a chyd-destunau mwy haniaethol, mae dysgwyr yn meithrin dealltwriaeth o fesuriadau safonol a phriodweddau siapiau. 
· Maent yn dethol ac yn defnyddio offer ac unedau priodol i fesur yn gywir. 
· Maent yn disgrifio lleoliad, symudiad a safle gan ddefnyddio terminoleg fathemategol. 
Cam cynnydd 3 
· Drwy amrywiaeth eang o brofiadau a thrwy ddatrys problemau o fewn cyd-destunau go iawn a chyd-destunau haniaethol, mae dysgwyr yn mireinio eu dealltwriaeth o fesuriadau safonol a'r gydberthynas rhwng unedau mesur. 
· Maent yn dethol ac yn defnyddio offer ac unedau priodol i fesur yn gywir. 
· Maent yn mireinio eu dealltwriaeth o briodweddau siapiau. 
· Maent yn defnyddio cysyniadau mathemategol am onglau, cyfesurynnau a phellter i ddisgrifio lleoliad, symudiad a safle. 
Cam cynnydd 4 
· Drwy amrywiaeth eang o brofiadau a thrwy ddatrys problemau o fewn cyd-destunau go iawn a chyd-destunau haniaethol, mae dysgwyr yn meithrin eu dealltwriaeth o fesuriadau safonol a chyfansawdd, priodweddau siapiau a solidau, a lleoliad, symudiad a safle. 
· Maent yn dethol ac yn defnyddio offer ac unedau priodol i fesur yn gywir. 
· Maent yn defnyddio technolegau digidol i archwilio siâp a gofod, gan ddatblygu a phrofi dyfaliadau. 
· Maent yn defnyddio ffeithiau am onglau a siapiau i ddiddwytho nodweddion a chydberthnasau pellach. 
· Maent yn adnabod π fel cymhareb cylchedd cylch i'w ddiamedr ac yn gwerthfawrogi ei darddbwynt a chyfraniad William Jones. 
Cam cynnydd 5 
· Drwy amrywiaeth eang o brofiadau, mae dysgwyr yn disgrifio, cynrychioli, dadansoddi ac egluro priodweddau siapiau mewn gofod 2-D a 3-D gyda chyfiawnhad. 
· Maent yn defnyddio technolegau digidol i archwilio siâp a gofod, symudiad a safle, gan ddatblygu a phrofi dyfaliadau. 
· Maent yn gweithio mewn cyd-destunau go iawn a chyd-destunau mathemategol, gan ddefnyddio enghreifftiau lleol lle y bo'n bosibl. 


Y cysylltiadau allweddol, y dibyniaethau a'r cyd-ddibyniaethau yn y maes dysgu a phrofiad hwn
Mae cysylltiadau sylweddol rhwng gwahanol feysydd mathemateg ac maent yn ddibynnol iawn ar ei gilydd, ac fel y gŵyr unrhyw athro mathemateg, caiff cysyniadau eu llunio dros amser, gan ddefnyddio gwybodaeth a dysgu blaenorol yn aml o fwy nag un maes mathemategol. Yr hyn sy'n bwysig, wrth gynllunio ar gyfer addysgu unrhyw bwnc penodol, yw nodi'r wybodaeth flaenorol sydd ei hangen ar y dysgwyr er mwyn gallu astudio a deall y pwnc newydd.
Ni ellir addysgu algebra, geometreg nac ystadegau heb ddealltwriaeth flaenorol o rif a chyfeiriadau cyson at rifau, cyfrifiadau a'r system rhifau. Wrth i'r dysgwyr ddatblygu, byddant yn dysgu i ystyried mynegiadau rhifyddol fel mynegiadau perthynol yn hytrach na mynegiadau cyfrifiannol, gan osod y sylfeini ar gyfer defnyddio dulliau symboleiddio algebraidd yn llwyddiannus. Mae'r cysylltiadau rhwng rhifyddeg ac algebra yn datblygu adnoddau a sgiliau ar gyfer rhesymu haniaethol o ddysgu cynnar ymlaen.
Mae mesur yn agwedd ar feddwl geometregol sy'n gysylltiedig iawn â rhif a gall cryn dipyn o'r broses o feithrin dealltwriaeth o rif ddod i'r amlwg drwy ddulliau mesur cynyddol soffistigedig. Mae meddwl geometrig yn cynnwys rhesymu â chyfrannedd, sy'n gysylltiedig â datblygu mewn gwaith rhif; mae hefyd yn cynnwys trawsnewid siapiau sy'n ymwneud â defnyddio ffwythiannau a mapio mewn algebra.
Caiff tebygolrwydd ei fynegi drwy rif mewn amrywiaeth o ffurfiau, drwy ddefnyddio canrannau, ffracsiynau a degolion ac mae angen deall gwahanol gynrychioliadau, a'r cysylltiadau rhyngddynt, er mwyn gallu mynegi tebygolrwydd yn effeithiol. Mae ystadegau yn ymwneud â thrin a chynrychioli data, sy'n cynnwys meddwl mewn ffordd rifyddol a geometrig.
Y cysylltiadau allweddol, y dibyniaethau a'r cyd-ddibyniaethau â meysydd dysgu a phrofiad eraill 
Y celfyddydau mynegiannol 
· Cymesuredd siâp mewn symudiadau a chelfwaith 
· Graddfa
· Defnyddio offer priodol i fesur yn gywir 
Y Dyniaethau
· Defnyddio offer priodol i fesur yn gywir
· Graddfa
· Amser a threfn gronolegol 
Gwyddoniaeth a Thechnoleg
· Defnyddio offer priodol i fesur yn gywir
· Unedau - defnyddio'r uned briodol, trosi rhwng unedau, a'r cysylltiadau rhwng unedau a fformiwlâu 
· Graddfa
Iaith, Llythrennedd a Chyfathrebu 
· Defnyddio arddodiaid i ddisgrifio eu lleoliad nhw eu hunain a lleoliad gwrthrychau
Iechyd a Lles 
· Defnyddio offer priodol i fesur yn gywir


Mae ystadegau yn cynrychioli data; mae tebygolrwydd yn modelu siawns. Mae'r ddau yn cefnogi casgliadau a phenderfyniadau gwybodus
Ystadegau yw'r arfer o gasglu, trin a dadansoddi data er mwyn gallu cynrychioli a chyffredinoli gwybodaeth. Tebygolrwydd yw'r broses fathemategol o astudio siawns, er mwyn gallu rhagfynegi'r tebygrwydd y bydd rhywbeth yn digwydd. Mae ystadegau a thebygolrwydd yn dibynnu ar gymhwyso a thrin rhifau ac algebra. 
Mae rheoli data a chynrychioli gwybodaeth yn effeithiol yn cynnig ffordd o brofi rhagdybiaethau, dod i gasgliadau a gwneud rhagfynegiadau. Mae rhesymu gan ddefnyddio ystadegau a thebygolrwydd a gwerthuso eu dibynadwyedd yn meithrin sgiliau meddwl yn feirniadol a dadansoddi sy'n hollbwysig wrth wneud penderfyniadau egwyddorol a gwybodus. 


Dysgu 
Egwyddorion Cynnydd 
Defnyddiwyd y galluoedd cyd-ddibynnol canlynol[footnoteRef:4] wrth ddatblygu'r disgrifiadau dysgu ac maent yn greiddiol i gynnydd yn ystod pob cam o ddysgu mathemategol. [4: Yn seiliedig ar waith Kilpatrick, Swafford a Findel (2001) ac wedi'i addasu ar gyfer cyd-destun Cymru gan Anne Watson, Athro Emeritws mewn Mathemateg, Prifysgol Rhydychen, 2018] 

Mae rhifedd yn ymwneud â chymhwyso a chysylltu’r galluoedd hyn mewn amrywiaeth o gyd-destunau go iawn, ym mhob rhan o'r cwricwlwm.
Dealltwriaeth gysyniadol: Dylid datblygu, cysylltu a dwysáu syniadau a chysyniadau mathemategol wrth i ddysgwyr gael profiad o syniadau mathemategol cynyddol gymhleth. Mae dysgwyr yn dangos dealltwriaeth gysyniadol drwy allu egluro a mynegi cysyniadau, dod o hyd i enghreifftiau (neu wrth-enghreifftiau) a thrwy allu cynrychioli cysyniad mewn gwahanol ffyrdd, gan lifo rhwng gwahanol gynrychioliadau gan gynnwys llafar, diriaethol, gweledol, digidol a haniaethol.
Cyfathrebu â symbolau: Dylai dysgwyr ddeall bod y symbolau y maent yn eu defnyddio yn gynrychioliadau haniaethol a dylent ddatblygu mwy o hyblygrwydd wrth gymhwyso a defnyddio amrywiaeth gynyddol o symbolau, gan ddeall confensiynau'r symbolau y maent yn eu defnyddio.
Cymhwysedd strategol (ffurfio problemau mewn ffordd fathemategol er mwyn eu datrys): Dylai dysgwyr ddod yn gynyddol annibynnol wrth nodi a chymhwyso'r strwythurau a'r syniadau mathemategol sylfaenol o fewn problem, er mwyn gallu ei datrys.
Rhesymu rhesymegol: Wrth i ddysgwyr brofi cysyniadau cynyddol gymhleth, dylent hefyd feithrin dealltwriaeth o'r cydberthnasau rhwng y cysyniadau hyn ac o fewn y cysyniadau hyn. Dylent gymhwyso dulliau rhesymu rhesymegol mewn perthynas â'r cydberthnasau hyn a gallu eu cyfiawnhau a'u profi. Dylai'r cyfiawnhad a'r dystiolaeth ddod yn gynyddol haniaethol, gan symud o esboniadau llafar, cynrychioliadau gweledol neu ddiriaethol i gynrychioliadau haniaethol yn cynnwys symbolau a chonfensiynau.
Rhuglder: Wrth i ddysgwyr brofi, deall a chymhwyso cysyniadau a chydberthnasau cynyddol gymhleth, dylai eu rhuglder wrth gofio ffeithiau, cydberthnasau a thechnegau wella, sy'n golygu y dylai ffeithiau, cydberthnasau a thechnegau a ddysgwyd yn flaenorol fod wedi'u hymsefydlu'n gadarn, yn gofiadwy ac yn ddefnyddiadwy.



Cam cynnydd 1 
Rwyf wedi ymchwilio i ddata yn fy amgylchedd ac wedi casglu'r data hynny. Gallaf gofnodi data, gan roi ystyr i farciau mewn perthynas â rhif gyda phob swm yn cynrychioli rhywbeth yn y byd go iawn, gan gadw cofnodion syml gan gynnwys cyfrif un marc fesul gwrthrych a phictogramau. 
Gallaf ddosbarthu yn ôl un briodwedd neu fwy a threfnu setiau o wrthrychau neu luniau yn gategorïau, drwy brofiadau ymarferol. Gallaf drafod y rheol(au) a ddefnyddiwyd gennyf a gallaf ailddosbarthu yn ôl meini prawf newydd.
Gallaf gyflwyno data gan ddefnyddio dulliau nad ydynt yn ddigidol a dulliau digidol. Rwyf wedi creu siartiau a graffiau syml ac rwyf wedi cyfleu ac wedi trafod eu hystyr. 
Cam cynnydd 2 
Gallaf gasglu data a threfnu data er mwyn gofyn ac ateb cwestiynau mewn sefyllfaoedd perthnasol. 
Gallaf ddidoli a dosbarthu gan ddefnyddio mwy nag un maen prawf gan ddefnyddio diagramau Venn a diagramau Carroll mewn sefyllfaoedd ymarferol. 
Rwyf wedi defnyddio dulliau digidol a dulliau nad ydynt yn ddigidol i gofnodi a chyflwyno data mewn amrywiaeth o ffyrdd (siartiau cyfrif a thablau amledd, graffiau bloc) lle y darperir echelinau a graddfeydd priodol.
Gallaf ddehongli a dadansoddi graffiau, siartiau a data. 
Gallaf egluro fy nghanfyddiadau, cyfiawnhau fy rhesymeg a gallaf werthuso pa mor dda y gweithiodd fy null gweithredu. 
Cam cynnydd 3 
Rwyf wedi defnyddio cylch trin data dilyniannol er mwyn gofyn ac ateb cwestiynau priodol mewn sefyllfaoedd ystyrlon. 
Gallaf ofyn ac ateb cwestiynau synhwyrol ac rwyf wedi dangos dealltwriaeth o bwysigrwydd casglu data perthnasol y gellir eu defnyddio i ateb fy nghwestiynau. 
Rwyf wedi dangos dealltwriaeth o'r mathau o ddata sydd eu hangen arnaf, gan gynnwys data arwahanol a di-dor. 
Gallaf ddod o hyd i ystyr set syml o ddata a'i ddefnyddio mewn cyd-destunau ystyrlon. 
Rwyf wedi defnyddio dulliau priodol er mwyn ateb fy nghwestiynau drwy gasglu, dadansoddi a chrynhoi fy nata a dehongli fy nghanlyniadau. Gallaf werthuso fy nulliau ac awgrymu gwahanol ffyrdd neu well ffyrdd o gynnal ymchwiliadau yn y dyfodol. 
Rwyf wedi cynrychioli gwybodaeth drwy greu amrywiaeth o siartiau priodol o gymhlethdod cynyddol (siartiau cyfrif a thablau amledd, graffiau bar a graffiau llinell), a chyfrifiadau ystadegol, gan ddefnyddio technolegau digidol a heb ddefnyddio technolegau o'r fath. Rwyf wedi creu siartiau cylch gan ddefnyddio technoleg ddigidol. 
Gallaf ddefnyddio gwahanol raddfeydd ar echeliniau i echdynnu a dehongli gwybodaeth o amrywiaeth o ddiagramau, tablau (gan gynnwys cronfeydd data) a graffiau, gan gynnwys siartiau cylch â ffracsiynau a chyfraneddau syml. 
Rwyf wedi ymchwilio i ystadegau syml a gyflwynwyd yn y cyfryngau ac mewn mannau eraill er mwyn ategu dadl a gallaf egluro sut mae'r ystadegau yn llwyddo neu'n methu ag ategu'r ddadl. 
Gallaf nodi dilysrwydd a thueddiadau a thrafod sut y gall anomaleddau effeithio ar gasgliadau wrth werthuso canlyniadau. 
Rwyf wedi archwilio posibilrwydd canlyniadau penodedig ac wedi defnyddio iaith tebygolrwydd i ddisgrifio'r siawns y bydd rhywbeth yn digwydd. 
Rwyf wedi chwarae gemau sy'n cynnwys taflu darnau arian, rholio dis a defnyddio troellwyr er mwyn efelychu ac arbrofi â siawns.
Rwyf wedi rhagdybiaethu ac wedi rhagweld canlyniadau arbrofion siawns mewn amrywiaeth o gyd-destunau, gan gofnodi fy nghanfyddiadau mewn ffordd systemataidd a phriodol. 
Cam cynnydd 4 
Rwyf wedi defnyddio cylch trin data dilyniannol er mwyn gofyn ac ateb cwestiynau priodol. 
Gallaf ddewis rhagdybiaeth synhwyrol er mwyn ymchwilio ac rwyf wedi dangos dealltwriaeth o'r dulliau y gallaf eu defnyddio i gasglu data perthnasol a phriodol. 
Gallaf ddylunio ac rwyf wedi beirniadu holiaduron er mwyn sicrhau y bydd y data a gesglir yn golygu y gellir defnyddio'r cylch trin data dilyniannol. 
Gallaf gyfrifo cymedr, canolrif, modd ac amrediad set o ddata ac rwyf wedi cymharu setiau bach o ddata gan ddefnyddio ystadegau cryno. 
Gallaf ddethol a chyfiawnhau ffordd briodol o ddefnyddio fy nata er mwyn ymchwilio i'm rhagdybiaeth. Rwyf wedi archwilio gwahanol ffyrdd o ddeall a chrynhoi fy nata, gan gynnwys defnyddio cyfartaleddau er mwyn cymharu setiau data mawr, gyda dosbarthiadau amledd wedi'u trefnu'n grwpiau ar gyfer data arwahanol a data di-dor. Gallaf ddefnyddio diagram gwasgariad i ddadansoddi dwy set o newidynnau ac i ymchwilio i'r cydberthyniad rhyngddynt. Gallaf ragfynegi a nodi tueddiadau ac anomaleddau mewn setiau data. 
Rwyf wedi cyflwyno fy nata, gan ystyried diben y data a'r gynulleidfa, gan ddefnyddio graffiau, siartiau a thablau, gan gynnwys defnyddio technolegau digidol. Rwyf wedi trafod manteision ac anfanteision cymharol pob dull cyflwyno a gallaf gyfiawnhau fy newis ar gyfer cyflwyno. 
Rwyf wedi defnyddio fy nata er mwyn dod i gasgliadau am fy rhagdybiaethau ac rwyf wedi cyfleu fy nghanfyddiadau yn glir. Gallaf feirniadu fy nulliau a'm canfyddiadau ac ystyried beth y gallwn fod wedi'i wneud yn wahanol neu'n well yn ystod pob cam o'r cylch data dilyniannol. 
Rwyf wedi cynnal dadansoddiad beirniadol o ystadegau a gyhoeddwyd yn y cyfryngau ac mewn mannau eraill er mwyn ystyried beth y maent yn ei olygu a sut maent yn llwyddo neu'n methu ag ategu unrhyw ganfyddiadau a nodwyd.  Gallaf ofyn cwestiynau perthnasol er mwyn cadarnhau hygrededd y canfyddiadau. 
Gallaf egluro arhaprwydd, ac rwyf wedi ymchwilio i siawns drwy fodelu a chymharu tebygolrwyddau damcaniaethol ac arbrofol. 
Rwyf wedi archwilio'r holl ganlyniadau cydanghynhwysol posibl sy'n gysylltiedig â digwyddiadau dilynol a chyfunol. Gallaf weithio mewn ffordd systemataidd gan ddefnyddio rhestrau a diagramau gofod enghreifftiol ac rwyf wedi dangos fy mod yn deall mai swm tebygolrwyddau'r holl ganlyniadau cydanghynhwysol yw 1. Rwyf wedi dangos dealltwriaeth o ran pryd y mae'n briodol adio neu luosi tebygolrwyddau. 
Gallaf lunio barn ystyrlon go iawn yn seiliedig ar ganlyniadau data arbrofol a risg. 
Cam cynnydd 5 
Rwyf wedi defnyddio cylch trin data dilyniannol er mwyn gofyn ac ateb cwestiynau priodol. 
Rwyf wedi archwilio gwahanol ddulliau samplu ac rwyf wedi dangos dealltwriaeth o'r angen i ddethol sampl wrth gasglu data. Gallaf werthuso, dewis a defnyddio gwahanol dechnegau samplu gan gynnwys samplu ar hap, samplu haenedig a samplu systemataidd. 
Rwyf wedi arbrofi â gwahanol ddulliau o gyflwyno data (Amledd Cronnol, Blwch a Llinellau, Histogramau) er mwyn dehongli mesurau canolduedd a mesurau o wasgariad.  Gallaf ddethol dulliau gweithredu priodol, wrth gymharu setiau data, gan gyfiawnhau a gwerthuso fy newisiadau. 
Rwyf wedi cynnal ystadegau beirniadol o ystadegau yn y cyfryngau, gan ystyried sut y caiff data eu cyflwyno, eu dibynadwyedd, a ph'un a yw'r data wedi cael eu trin i adrodd stori benodol a sut y gwnaed hynny. Gallaf wneud penderfyniadau gwybodus yn seiliedig ar dystiolaeth ystadegol, gan nodi rhagfarn ac anomaleddau. 
Gallaf ddatrys problemau sy'n ymwneud â thebygolrwyddau digwyddiadau cydanghynhwysol, annibynnol a dibynnol mewn cyd-destunau go iawn a chyd-destunau mathemategol. Gallaf ddefnyddio amrywiaeth o strategaethau, gan gynnwys defnyddio diagramau Venn a diagramau coed i ddatrys problemau mewn cyd-destunau lleol a chyd-destunau ehangach. 
Rwyf wedi chwarae gemau ac wedi creu gemau er mwyn deall y gydberthynas rhwng amledd cymharol a thebygolrwyddau damcaniaethol, gan lunio barn ar ganlyniadau data arbrofol a risg. 
Gallaf ddefnyddio dadleuon tebygoliaethol sy'n seiliedig ar ddamcaniaethau, gwybodaeth, gwaith ymchwil ac arbrofion er mwyn ategu fy nghasgliad. 



Cynllunio ar gyfer dysgu 
Beth y mae angen i ddysgwyr ei brofi, ei wybod, neu allu ei wneud: 
Cam cynnydd 1 
· Drwy chwarae a darganfod o fewn cyd-destunau ysgogol, perthnasol, lleol, mae dysgwyr yn casglu ac yn didoli amrywiaeth o ddata syml ac yn ateb cwestiynau. 
· Gan ddefnyddio dulliau digidol priodol a dulliau priodol nad ydynt yn ddigidol, maent yn cynrychioli ac yn dehongli data. 
· Maent yn trafod eu canlyniadau. 
Cam cynnydd 2 
· Drwy ddysgu drwy brofiad o fewn cyd-destunau ysgogol, perthnasol, lleol, mae dysgwyr yn defnyddio cylch trin data dilyniannol i ofyn cwestiynau, wedyn yn casglu ac yn didoli amrywiaeth o ddata pwrpasol er mwyn ateb cwestiynau. 
· Gan ddefnyddio dulliau digidol priodol a dulliau priodol nad ydynt yn ddigidol, maent yn dadansoddi, yn cynrychioli ac yn dehongli data. 
· Maent yn egluro eu canlyniadau ac yn gwerthuso eu dulliau. 
Cam cynnydd 3 
· Drwy amrywiaeth eang o brofiadau o fewn cyd-destunau ysgogol, perthnasol, lleol neu fyd-eang, mae dysgwyr yn defnyddio cylch trin data dilyniannol i ofyn cwestiynau, casglu a didoli amrywiaeth o ddata pwrpasol. 
· Gan ddefnyddio dulliau digidol priodol a dulliau priodol nad ydynt yn ddigidol, maent yn dadansoddi, yn crynhoi, yn cynrychioli ac yn dehongli data. 
· Drwy ddefnyddio gwahanol ddulliau gweithredu, maent yn cymharu, yn gwirio ac yn gwerthuso eu canlyniadau, gan egluro'r hyn y maent wedi'i ganfod. 
· Maent yn arbrofi â siawns. 
Cam cynnydd 4 
· Drwy amrywiaeth eang o brofiadau o fewn cyd-destunau ysgogol, perthnasol, lleol neu fyd-eang, mae dysgwyr yn defnyddio cylch trin data dilyniannol i ofyn cwestiynau, casglu a didoli amrywiaeth o ddata pwrpasol. 
· Gan ddefnyddio dulliau digidol priodol a dulliau priodol nad ydynt yn ddigidol, maent yn dadansoddi, yn crynhoi, yn cynrychioli ac yn dehongli data er mwyn dod i gasgliadau. 
· Maent yn gwirio ac yn gwerthuso eu canlyniadau a gallant nodi anomaleddau a thueddiadau yn y data. 
· Maent yn ehangu eu dealltwriaeth o siawns drwy fynegi tebygolrwydd damcaniaethol ar ffurf rifyddol. 
Cam cynnydd 5 
· Drwy amrywiaeth eang o brofiadau o fewn cyd-destunau ysgogol, perthnasol, lleol neu fyd-eang, mae dysgwyr yn defnyddio cylch trin data dilyniannol i ofyn cwestiynau, dethol sampl, casglu a didoli amrywiaeth o ddata pwrpasol. 
· Gan ddefnyddio dulliau digidol priodol a dulliau priodol nad ydynt yn ddigidol, maent yn dadansoddi, yn crynhoi, yn cynrychioli ac yn dehongli data er mwyn dod i gasgliadau. 
· Maent yn gwirio ac yn gwerthuso eu canlyniadau. 
· Maent yn ymgysylltu'n feirniadol ag ystadegau yn y cyfryngau. 
· Maent yn cyfrifo tebygolrwyddau digwyddiadau cyfun, ac yn ystyried tebygolrwyddau digwyddiadau go iawn. 



Y cysylltiadau allweddol, y dibyniaethau a'r cyd-ddibyniaethau yn y maes dysgu a phrofiad hwn
Mae cysylltiadau sylweddol rhwng gwahanol feysydd mathemateg ac maent yn ddibynnol iawn ar ei gilydd, ac fel y gŵyr unrhyw athro mathemateg, caiff cysyniadau eu llunio dros amser, gan ddefnyddio gwybodaeth a dysgu blaenorol yn aml o fwy nag un maes mathemategol. Yr hyn sy'n bwysig, wrth gynllunio ar gyfer addysgu unrhyw bwnc penodol, yw nodi'r wybodaeth flaenorol sydd ei hangen ar y dysgwyr er mwyn gallu astudio a deall y pwnc newydd.
Ni ellir addysgu algebra, geometreg nac ystadegau heb ddealltwriaeth flaenorol o rif a chyfeiriadau cyson at rifau, cyfrifiadau a'r system rhifau. Wrth i'r dysgwyr ddatblygu, byddant yn dysgu i ystyried mynegiadau rhifyddol fel mynegiadau perthynol yn hytrach na mynegiadau cyfrifiannol, gan osod y sylfeini ar gyfer defnyddio dulliau symboleiddio algebraidd yn llwyddiannus. Mae'r cysylltiadau rhwng rhifyddeg ac algebra yn datblygu adnoddau a sgiliau ar gyfer rhesymu haniaethol o ddysgu cynnar ymlaen.
Mae mesur yn agwedd ar feddwl geometregol sy'n gysylltiedig iawn â rhif a gall cryn dipyn o'r broses o feithrin dealltwriaeth o rif ddod i'r amlwg drwy ddulliau mesur cynyddol soffistigedig. Mae meddwl geometrig yn cynnwys rhesymu â chyfrannedd, sy'n gysylltiedig â datblygu mewn gwaith rhif; mae hefyd yn cynnwys trawsnewid siapiau sy'n ymwneud â defnyddio ffwythiannau a mapio mewn algebra.
Caiff tebygolrwydd ei fynegi drwy rif mewn amrywiaeth o ffurfiau, drwy ddefnyddio canrannau, ffracsiynau a degolion ac mae angen deall gwahanol gynrychioliadau, a'r cysylltiadau rhyngddynt, er mwyn gallu mynegi tebygolrwydd yn effeithiol. Mae ystadegau yn ymwneud â thrin a chynrychioli data, sy'n cynnwys meddwl mewn ffordd rifyddol a geometrig.
Y cysylltiadau allweddol, y dibyniaethau a'r cyd-ddibyniaethau â meysydd dysgu a phrofiad eraill 
Y Dyniaethau
· Didoli a dosbarthu 
· Llinell ffit orau 
· Dadansoddi a chasglu o ddata 
· Nodi tueddiadau ac anomaleddau 
· Cyfartaleddau ac ystod 
· Llunio a dehongli amrywiaeth o graffiau 
Gwyddoniaeth a Thechnoleg
· Didoli a dosbarthu
· Llinell ffit orau
· Dadansoddi a chasglu o ddata
· Nodi tueddiadau ac anomaleddau
· Cyfartaleddau ac ystod
· Llunio a dehongli amrywiaeth o graffiau
Iechyd a Lles 
· Didoli a dosbarthu
· Llinell ffit orau
· Dadansoddi a chasglu o ddata
· Nodi tueddiadau ac anomaleddau
· Cyfartaleddau ac ystod
· Llunio a dehongli amrywiaeth o graffiau



Sut mae'r Maes Dysgu a Phrofiad yn cefnogi Pedwar Diben y cwricwlwm 
Mae cysylltiad annatod wedi bod rhwng datblygiadau mathemategol a dinasyddiaeth ers miloedd o flynyddoedd. Mae mathemateg o'n cwmpas ac mae'n sail i sawl agwedd ar ein bywydau bob dydd, yn cynnwys pensaernïaeth, celf, cerddoriaeth, arian a pheirianneg. Mae hyfedredd mewn mathemateg yn greadigol ac yn hardd ynddo'i hun.  Mae ei angen er mwyn gwneud cynnydd mewn meysydd dysgu a phrofiad eraill - mae gwyddoniaeth a thechnoleg (yn arbennig) yn amhosibl heb fathemateg. Mae angen rhifedd, sef y broses o gymhwyso mathemateg er mwyn datrys problemau mewn cyd-destunau go iawn, fwy neu lai ym mhob maes o fywyd. 
Dywedwyd mai mathemateg yw'r broses o ddosbarthu ac astudio pob patrwm posibl[footnoteRef:5]. Mae mathemateg ffurfiol yn seiliedig ar wirionedd sylfaenol ac mae'n datblygu drwy resymu rhesymegol trylwyr. Mae'n cynnwys dyfeisio neu ganfod gwrthrychau haniaethol a datblygu cydberthnasau rhyngddynt. Mae'n addysgu'r gwahaniaeth rhwng dyfaliad, tebygolrwydd a phrawf i ni. Mae meddwl mewn ffordd fathemategol yn gofyn i ni gymhwyso dulliau rhesymu rhesymegol mewn perthynas â pherthnasau o fewn cysyniadau a rhwng cysyniadau ac i gyfiawnhau a phrofi ein canfyddiadau.  [5: (Sawyer, W. W. (2012). Prelude to mathematics (tud.12))] 

Mae deall cysyniadau mathemategol a gallu cymhwyso cynrychioliadau haniaethol y cysyniadau a rhesymu â nhw yn greiddiol wrth ddysgu mathemateg. Mae dealltwriaeth o'r symbolau a'r systemau symbolau a ddefnyddir mewn mathemateg a'r gallu i'w defnyddio yn hanfodol yn hyn o beth. Er mwyn cymhwyso mathemateg, mae angen gallu strategol wrth ddefnyddio haniaeth a modelu ac mae dysgwyr yn datblygu gwydnwch yn ogystal ag ymdeimlad o gyflawniad a mwynhad wrth oresgyn yr heriau dan sylw. Mae gweithgareddau mathemategol yn addysgu dysgwyr i beidio â bod ofn problemau anghyfarwydd neu gymhleth oherwydd gellir eu rhannu yn ddilyniant o broblemau symlach ac, yn y pen draw, yn gyfrifiannau sylfaenol.  Mae myfyrio ar y dulliau gweithredu a ddefnyddiwyd, ac ar yr hyn y maent wedi'i ddysgu o ran mathemateg a rhifedd, yn meithrin sgiliau metawybyddol fel bod dysgwyr yn gwybod pa gamau i'w cymryd er mwyn gwella perfformiad, gan ddod yn ddysgwyr galluog ac uchelgeisiol, sy'n barod i ddysgu drwy gydol eu bywydau, ac sy'n barod am ofynion y gweithle.
Mae mathemateg yn cyfrannu at ddatblygu cyfranwyr mentrus, creadigol, sy'n barod i chwarae rhan lawn mewn bywyd a gwaith. Mae'n annog dysgwyr i fod yn greadigol am ei fod yn galw arnynt i chwarae, arbrofi, cymryd risgiau a bod yn hyblyg wrth fynd i'r afael â phroblemau mathemategol. Mae mathemateg yn haniaethol yn y bôn, ac mae'n addysgu dysgwyr i weithredu gyda gwrthrychau nad ydynt yn bodoli'n ffisegol, gan ddefnyddio a datblygu eu creadigrwydd er mwyn dychmygu a darganfod realitïau newydd. Mae hefyd yn ategu gwaith modelu a rhagfynegi rhifyddol er mwyn annog ffordd o feddwl entrepreneuraidd. 
Mae mathemateg yn hyrwyddo dinasyddion moesegol, gwybodus yng Nghymru a'r byd drwy roi'r gallu i ddysgwyr ddadansoddi data yn feirniadol, gan eu galluogi i ddatblygu safbwyntiau gwybodus ar faterion cymdeithasol, gwleidyddol, economaidd ac amgylcheddol. Mae'n annog meddwl clir, gan alluogi dysgwyr i ddeall a gwneud penderfyniadau rhesymegol.
Mewn mathemateg a rhifedd, daw dysgwyr ar draws cyd-destunau sy'n cynnwys cyllid ac iechyd personol a byddant yn datblygu'r sgiliau i reoli eu cyllid eu hunain, gwneud penderfyniadau gwybodus a dod yn ddefnyddwyr beirniadol. Maent yn dysgu sut i ddehongli gwybodaeth a data er mwyn asesu risg, ac maent yn defnyddio eu sgiliau rhifedd ar draws y cwricwlwm er mwyn gwneud dewisiadau effeithiol, gan ddod yn unigolion iach a hyderus, sy'n barod i fyw bywydau llawn fel aelodau gwerthfawr o gymdeithas.


Cyflwyniad i Faes Dysgu a Phrofiad Mathemateg a Rhifedd 
Mae mathemateg yn ddisgyblaeth ryngwladol, ac mae rhifedd, sef y broses o gymhwyso mathemateg, yn chwarae rhan hanfodol yn ein bywydau preifat, cymdeithasol a dinesig, ac yng nghyflwr economaidd y genedl.  Mae'n hanfodol bod profiadau mathemateg a rhifedd mor ddiddorol, cyffrous a hygyrch â phosibl i ddysgwyr, ond eu bod hefyd yn sicrhau bod dysgwyr yn datblygu gwydnwch mathemategol (gallu ymateb i heriau a'u hystyried fel agwedd gadarnhaol ar ddysgu). Mae datblygu gwydnwch mathemategol yn helpu i ddatblygu dysgwyr galluog ac uchelgeisiol. 
Yn ystod y blynyddoedd cynnar, mae chwarae yn rhan bwysig o'r broses o ddatblygu mathemateg a rhifedd, gan alluogi dysgwyr i ddatrys problemau, archwilio syniadau, creu cysylltiadau a chydweithredu ag eraill. Yn ystod y blynyddoedd diweddarach, mae angen cynnig cyfleoedd i ddysgwyr weithio'n annibynnol ac i gydweithredu er mwyn adeiladu ar y sylfeini a sefydlwyd yn ystod y blynyddoedd cynnar. Ar gyfer pob oedran, bydd enghreifftiau go iawn o'r amgylchedd lleol, cenedlaethol a rhyngwladol yn helpu dysgwyr i greu cysylltiadau rhwng y diriaethol a'r haniaethol. Gellir defnyddio cyd-destunau go iawn i gyflwyno ac i archwilio cysyniadau mathemategol yn ogystal â'u hatgyfnerthu. Yn wir, mae addysgu drwy ddull datrys problemau drwy integreiddio dulliau rhesymu a datrys problemau i bob profiad mathemateg a rhifedd yn helpu i ddatblygu rhinweddau cadarnhaol a'r pedwar diben, ac yn ategu'r broses o ddatblygu'r galluoedd mathemategol. 
Beth sy'n bwysig; Y cydberthnasau rhwng yr adrannau Beth sy'n Bwysig
Mae cysylltiadau sylweddol rhwng gwahanol feysydd mathemateg ac maent yn ddibynnol iawn ar ei gilydd, ac fel y gŵyr unrhyw athro mathemateg, caiff cysyniadau eu llunio dros amser, gan ddefnyddio gwybodaeth a dysgu blaenorol yn aml o fwy nag un maes mathemategol. Yr hyn sy'n bwysig, wrth gynllunio ar gyfer addysgu unrhyw bwnc penodol, yw nodi'r wybodaeth flaenorol sydd ei hangen ar y dysgwyr er mwyn gallu astudio a deall y pwnc newydd.
Ni ellir addysgu algebra, geometreg nac ystadegau heb ddealltwriaeth flaenorol o rif a chyfeiriadau cyson at rifau, cyfrifiadau a'r system rhifau. Wrth i'r dysgwyr ddatblygu, byddant yn dysgu i ystyried mynegiadau rhifyddol fel mynegiadau perthynol yn hytrach na mynegiadau cyfrifiannol, gan osod y sylfeini ar gyfer defnyddio dulliau symboleiddio algebraidd yn llwyddiannus. Mae'r cysylltiadau rhwng rhifyddeg ac algebra yn datblygu adnoddau a sgiliau ar gyfer rhesymu haniaethol o ddysgu cynnar ymlaen.
Mae mesur yn agwedd ar feddwl geometregol sy'n gysylltiedig iawn â rhif a gall cryn dipyn o'r broses o feithrin dealltwriaeth o rif ddod i'r amlwg drwy ddulliau mesur cynyddol soffistigedig. Mae meddwl geometrig yn cynnwys rhesymu â chyfrannedd, sy'n gysylltiedig â datblygu mewn gwaith rhif; mae hefyd yn cynnwys trawsnewid siapiau sy'n ymwneud â defnyddio ffwythiannau a mapio mewn algebra.
Caiff tebygolrwydd ei fynegi drwy rif mewn amrywiaeth o ffurfiau, drwy ddefnyddio canrannau, ffracsiynau a degolion ac mae angen deall gwahanol gynrychioliadau, a'r cysylltiadau rhyngddynt, er mwyn gallu mynegi tebygolrwydd yn effeithiol. Mae ystadegau yn ymwneud â thrin a chynrychioli data, sy'n cynnwys meddwl mewn ffordd rifyddol a geometrig.
Ystyriaethau penodol wrth gynllunio'r cwricwlwm 
Bydd angen i ysgolion ddefnyddio'r cwricwlwm Mathemateg a Rhifedd i gynllunio darpariaeth ar lefel ysgolion, gyda'r pedwar diben yn greiddiol i'r broses o gynllunio'r profiadau a gynigir i'r dysgwyr. Bydd angen gwneud penderfyniadau pwysig am strwythur a dilyniant ffocysau mathemateg a rhifedd a dylai'r penderfyniadau hyn fod yn seiliedig ar natur hierarchaidd a chysylltiedig cysyniadau mathemategol, er mwyn sicrhau yr adeiledir ar sylfeini a bod cyswllt rhwng y profiadau. 
Bydd angen i ysgolion hefyd ystyried sut i gynllunio'r ddarpariaeth mewn ffordd sy'n golygu y gall y pump gallu mathemategol rhyng-gysylltiedig a rhyngddibynnol ddatblygu. Dylai dealltwriaeth gadarn o fathemateg a rhifedd ddatblygu drwy gynllunio ar gyfer galluoedd mathemategol a'r cysylltiad rhyngddynt a'r ffordd y cânt eu defnyddio mewn amrywiaeth o gyd-destunau. Gall ysgolion unigol benderfynu faint o amser i'w dreulio ar ffocysau mathemateg a rhifedd penodol, a dylai'r drefn asesu ffurfiannol lywio penderfyniadau cynllunio yn y byrdymor. Wrth gynllunio dros gyfnodau hwy o amser, bydd angen i ysgolion sicrhau bod systemau mapio a'r ddarpariaeth olrhain ar draws grwpiau blwyddyn yn gadarn. 
Nid yw'r cwricwlwm Mathemateg a Rhifedd yn rhagnodi un addysgeg benodol, ond mae'n ei gwneud yn ofynnol i ymarferwyr gydweithredu a gwneud penderfyniadau gwybodus er mwyn sicrhau cynnydd. 

